MHLELI: Ngibhala ngengikubone eSobantu ngo-24 March kungu-4:45 ekuseni. Ngivuka njalo ekuseni ngiye emsebenzini ngekhumbi yokuqala ngisuka kuNxele Street lapho ngihlala khona.
Ngaleli langa engibone ngalo umthakathi ngithe uma ngithi cababa, ngiqeda umango ngabona umama onqunu emzini womuntu. Ngabe sengihlehla, ngifuna angangiboni ngoba uyangazi. Ngibhace ngesihlahla ekhoneni lezitaladi uMngeni noMasiphula, ngacasha bibe ngibuka konke. Angibange ngisayigibela le khumbi ngoba yadlula ngimile lapho, ngoba ngifuna ukubona isiphetho.
Ngibhala le ncwadi nje mhleli ngikhathazekile ngibona umama omdala kangaka edlalela emzini wezingane ezincane kangaka. Lesi salukazi, kade sezwa thina ukuthi sikhohlakele. Ngeke ngiyikhohlwe leya yinto, ihlazo elingaka ugogo abenqunu emzini wabantu!
Ngisabuka, kuvele kuvuleke umnyango kulo muzi okugezwa kuwo. Bese kuphuma umama wakhona azithele kuyena ugogo lo. Ubesembuza ukuthi ugezelelani emzini wakhe. Athi: “Wemthakathi wenzani lana”, ememeza lo makoti. Wavusa izingane zakhe, zivuke, kumenyezwe omakhelwane, kukhuzwe umhlola. Ugogo wabe esegqoka iphinifa lakhe, izingane zivule isango zizama ukumjaha kodwa washesha waze wangena esangweni lakwakhe nezingane zakhe. Kumenyezwe-ke, kubuzwa ukuthi wenzani. Waphendula ngokuthi babuze emva kwendaba ngoba kade eqedile. Kuyiwe esangweni lomuzi wakhona, kumenyezwe kumenyezwe, kuvuswe bonke abakhona bese bebikelwa ngale ndaba. Abakhona abaphendulanga kahle bavele badelela bemvuna ugogo wakhona. Intombazane yakhona eyeza esangweni, hhey uluhlaza bo, banempakamo. Abanye abantu abakholwa!
Mina ngibhala le ncwadi nje ingoba laba bantu abathakathwayo bawumndeni ongabangani bami. Lo muzi okwageza kuwo lo gogo ikwaPhakathi kuMasiphula (ezinkukhwini). Ebuzwa umakoti walabo abethakatha khona ukuthi uthakathelani, embuza nano kuthi ucabanga ukuthi uzotholani njengobengenalutho njengoba umdeni wakhe uzihlalela endlini enamakamelo amabili kanti owakhe umthakathi mkhulu.
Waphendula umbedo ngokuthi athi: “Uyazi nje ukuthi ngafelwa indoda ingakho nje ngigeza,” wabe esethi akahlukane naye phansi. Umakoti wavele waphendula ngokuthi unamanga ngoba vele kade anukwa kulo mgwaqo abahlala kuwo njengoba ayesanda kubanjwa komunye umuzi emva kwendlu. Mina-ke ngiye sesihambile isikhathi emsebenzini, ngibuka izimanga. Lo gogo ubengenandaba nokubanjwa kwakhe, ubeziphendulela imibuzo imile nje ebaleni elekelelwa nawumndeni wakhe ngokudelela. Umakoti ongumini womuzi uthe akayekwe ngenkathi abantu abebekhona ngenkathi esehlatshwa ngemibuzo befuna ukuthi ayiswe emaphoyiseni.
Uvele nje wathi akayekwe kanjalo ngoba uSomandla uzobhekana naye. Hheyi uyakholwa lo makoti wabantu, akasabi lutho ngimbone kahle. Emva kwalokho uvele wathatha ushibhoshi wathela lapho kade egeza khona ngoba bekunephungana.
Mina ngibhala le ncwadi nje ingoba laba bantu abathakathwayo bawumndeni ongabangani bami. Lo muzi okwageza kuwo lo gogo ikwaPhakathi kuMasiphula (ezinkukhwini).